Man dood, vrou kritiek ná huisroofArgieffoto: Nico Strydom Die polisie is op die spoor van twee verdagtes nadat ŉ man tydens ŉ huisroof in Midrand, noord van Johannesburg, doodgeskiet is en sy vrou in ŉ kritieke toestand gelaat is. Kapt. Kay Makhubele, woordvoerder van die polisie, het Dinsdag aan Maroela Media gesê niemand is nog in hegtenis geneem in verband met die voorval wat Sondag omstreeks 20:45 op die hoek van George- en Leverstraat in dié Johannesburgse voorstad plaasgevind het nie. Volgens Makhubele het die verdagtes toegang tot die woning verkry waarna hulle die egpaar geskiet het. Die verdagtes het daarna met selfone en ŉ skootrekenaar op die vlug geslaan. Russel Meiring, woordvoerder van ER24, het gesê nooddienste is na die toneel ontbied waar die vrou, vermoedelik in haar 20’s, met ŉ skietwond aan haar skouer in die tuin gelê het. Die man het in die huis gelê en het ŉ skietwond aan sy bors gehad. Die man het reeds aan sy beserings beswyk en is op die toneel dood verklaar. Die vrou is op die toneel vir pyn behandel waarna sy na ŉ hospitaal in Fourways geneem is vir verdere mediese behandeling, het Meiring gesê. ŉ Polisie-ondersoek is van stapel gestuur.